Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 507/09)

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»Bra«

EU-nr.: PDO-IT-0002-AM03 – 7. september 2020

BOB (X)BGB ( )

1. Ansøgende sammenslutning og legitim interesse

Consorzio Tutela Formaggio Bra DOP, Corso Dante 51, c/o Confindustria, 12100 Cuneo, tlf. 0171 455455, E-mail: info@consorziobra.com

Consorzio Tutela Formaggio Bra DOP består af osteproducenter af »Bra« og er berettiget til at indgive en ansøgning om ændring i medfør af artikel 13, stk. 1, i dekret nr. 12511 af 14. oktober 2013 fra ministeriet for landbrugs-, fødevare- og skovbrugspolitik.

2. Medlemsstat eller tredjeland

Italien

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☐ Geografisk område

☐ Bevis for oprindelse

☒ Produktionsmetode

☐ Tilknytning

☐ Mærkning

☒ Andet: Den ændrede definition af »di Alpeggio« (alpegræsgang).

4. Type ændring

☒ Ændring - der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 - af varespecifikationen for en registreret BOB eller BGB.

☐ Ændring - der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 - af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Beskrivelse af produktet

Ændringer af artikel 2 i varespecifikationen og punkt 3.2 i enhedsdokumentet

Nuværende version:

»Beskrivelse: »Bra« er en fed eller halvfed ost med presset masse fremstillet af komælk. »Bra d’Alpeggio« og »Bra Duro« kan eventuelt være fremstillet af delvis skummet mælk. Der kan eventuelt tilføjes op til 20 % fåremælk og/eller gedemælk.

Det færdige produkt skal have følgende kendetegn:

Form: cylindrisk med flade sider.

Mål: en diameter på 30-40 cm, let buede sider på 6-10 cm med forskelle i opadgående eller nedadgående retning for de to kendetegn afhængig af de tekniske produktionsmetoder.

Vægt: fra 6 til 9 kg.

Mål og vægt svarer til ostens værdier efter minimumsmodningsperioden.

Skorpe: ikkespiselig, lysegrå, elastisk, glat og regelmæssig for »Bra Tenero«

ikkespiselig, hård, fast, fra gyldenbrun til mørkegrå, kan oliebehandles med spiseolier for at forhindre mugdannelse for »Bra Duro«.

Ostemassens struktur: ret fast og elastisk med kun få små huller for »Bra Tenero« med kun få små huller for »Bra Duro«.

Ostemassens farve: hvid eller elfenbensfarvet for »Bra Tenero« let strågul til okkerfarvet for »Bra Duro«.

Smag: behagelig aromatisk, mellemfyldig for »Bra Tenero«, fyldig for »Bra Duro«.

Fedtindhold i tørstof: mindst 32 %.«

Denne erstattes af følgende ordlyd:

»Beskrivelse: »Bra« er en fed eller halvfed ost med presset masse fremstillet af komælk; »Bra d’Alpeggio« og »Bra Duro« kan eventuelt være fremstillet af delvis skummet mælk. Der kan eventuelt tilføjes op til 20 % fåremælk og/eller gedemælk.

Det færdige produkt skal have følgende kendetegn:

Form: cylindrisk med flade sider.

Mål: en diameter på 30-40 cm, let buede sider på 6-10 cm med forskelle i opadgående eller nedadgående retning for de to kendetegn afhængig af de tekniske produktionsmetoder.

Vægt: fra 6 til 9 kg.

Mål og vægt svarer til ostens værdier efter minimumsmodningsperioden.

Skorpe: ikkespiselig, lysegrå, elastisk, glat og regelmæssig for »Bra Tenero«

Skorpe: fast, hård, mørk beige farve, kan oliebehandles med spiseolier for at forhindre mugdannelse for »Bra Duro«

Ostemassens struktur: ret fast og elastisk med kun få små huller for »Bra Tenero« med kun få små huller for »Bra Duro«.

Ostemassens farve: hvid eller elfenbensfarvet for »Bra Tenero« let strågul til okkerfarvet for »Bra Duro«. Der forekommer nogle gange fin naturlig skimmel lige under skorpen i begge ostetyper.

Smag: behagelig aromatisk, mellemfyldig for »Bra Tenero«, fyldig for »Bra Duro«.

Fedtindhold i tørstof: mindst 32 %.«

— Der er en mindre ændring i beskrivelsen af farven af skorpen for typen »Bra Duro«, idet den tidligere beskrivelses ordlyd har ført til fortolkningsproblemer under kontroller.

— Skorpen på »Bra Duro« blev beskrevet som ikkespiselig på grund af en fejl. Dette vedrører kun skorpen på »Bra Tenero«. For at korrigere dette er ordet »ikkespiselig« blevet slettet i slutningen af beskrivelsen af skorpen for »Bra Duro«.

— I beskrivelsen af ostens farve er følgende blevet tilføjet både for »Bra Tenero« og »Bra Duro«: »Der forekommer nogle gange fin naturlig skimmel lige under skorpen i begge ostetyper«. Denne egenskab er på trods af, at den kun forekommer lejlighedsvis, en typisk egenskab, som forbrugerne værdsætter, idet den opfattes som en egenskab, der gør osten mere nobel. Kontrolorganet har dog ofte angivet dette som en manglende opfyldelse af varespecifikationen. Derfor er det blevet besluttet udtrykkeligt at medtage denne egenskab i beskrivelsen af osten.

Produktionsmetode

Ændring af artikel 5 i varespecifikationen og punkt 3.3 i enhedsdokumentet vedrørende den anvendte type løbe

Nuværende version:

»Koagulering finder sted ved en temperatur på mellem 27 og 38 °C med anvendelse af kalveløbe.«

Denne erstattes af følgende ordlyd:

»Koagulering finder sted ved en temperatur på mellem 27 og 38 °C.

Hvis der anvendes osteløbe af animalsk oprindelse, skal den indeholde mindst 80 % chymosin.

Det er tilladt at anvende ikkeanimalske koaguleringsmidler.«

Gennem årene har producenterne fastslået, at der ved anvendelse af osteløbe med mindst 80 % chymosin fremstilles en ost af højere kvalitet, der også har en bedre holdbarhed end, hvis der anvendes osteløbe med mindre chymosin. Desuden er muligheden for at anvende ikkeanimalsk osteløbe blevet medtaget for at efterkomme forbrugernes stigende efterspørgsel efter denne type produkt.

Ændring af artikel 5 i varespecifikationen vedrørende størrelsen på ostekornene

— Ændringen vedrører størrelsen på ostekornene efter anden udskæring for »Bra Duro«.

Nuværende version:

»Efter den anden udskæring er ostekornene på størrelse med majskerner for »Bra Tenero« og riskorn for »Bra Duro«.«

Denne erstattes af følgende ordlyd:

»Efter den anden udskæring er ostekornene i gennemsnit på størrelse med majskerner for »Bra Tenero« og uafskallede riskorn for »Bra Duro«.«

Denne ændring var nødvendig for at overvinde nogle tvister i kontrolfasen. Gennem årene har inspektørerne fra kontrolmyndigheden fundet, at størrelsen på ostekornene, der opnås ved udskæring af ostemassen for »Bra Duro«, mere passende skal kaldes ris eller uafskallede ris.

Ændring af artikel 5 i varespecifikationen vedrørende modningen af »Bra Duro«

— Ændringen gør det muligt for producenterne at anvende ordet »Stravecchio« (ekstra moden) for »Bra Duro«, der har modnet i mere end et år.

Følgende tekst er blevet tilføjet:

»Bra Duro«, der har modnet i mere end et år, kan forsynes med betegnelsen »Bra Duro DOP Stravecchio« på et bånd, der er sat fast på papiretiketten."

Dette vil muliggøre en mere nøjagtig mærkning af »Bra Duro«, der har modnet i mere end et år, og gøre osten let genkendelig for forbrugerne.

Ændring af artikel 5 i varespecifikationen vedrørende modningstemperaturen for »Bra Duro«

— Med ændringen øges den temperatur, hvorved »Bra Duro« modnes.

Nuværende version:

»Osten modnes et passende sted med en temperatur på højst 15 °C og en fugtighed på højst 95 %.«

Denne erstattes af følgende ordlyd:

»Osten modnes et passende sted med en temperatur på højst 15 °C for »Bra Tenero« og 18 °C for »Bra Duro« og en fugtighed på højst 95 % for begge typer.«

Takket være den forbedrede mælkehygiejne i de senere år kan »Bra Duro« modnes ved 18 °C. Dette gør det lettere at afsyre osten og give den en mildere smag, selv når den modnes i mere end 12 måneder.

Andet

Ændring af artikel 3 i varespecifikationen og punkt 4 i enhedsdokumentet

— Ændringen berører ikke produktionsområdet, men tilpasser definitionen af alpeggio (alpegræsgang) til reglerne i regionen Piemonte.

Nuværende version:

»Mælkeproduktionen og ostefremstillingen samt modningsområdet omfatter hele Cuneoprovinsen samt kommunen Villafranca Piemonte, der er beliggende i provinsen Torino.

»Bra Tenero« og »Bra Duro«, kan bære betegnelsen »di Alpeggio«, hvis osten er fremstillet og modnet i bjergkommunerne Brondello, Castellar, Crissolo, Gambasca, Martiniana Po, Oncino, Ostana, Paesana, Pagno, Rifreddo, Sanfront, Bellino, Brossasco, Casteldelfino, Frassino, Isasca, Melle, Piasco, Pontechianale, Rossana, Sampeyre, Valmala, Venasca, Acceglio, Canosio, Cartignano, Celle Macra, Dronero, Elva, Macra, Marmora, Prazzo, Roccabruna, S. Damiano Macra, Stroppo, Villar S. Costanzo, Bernezzo, Castelmagno, Cervasca, Montemale, Monterosso Grana, Pradleves, Valgrana, Cignolo, Aisone, Argentera, Demonte, Gaiola, Moiola, Pietraporzio, Rittana, Roccasparvera, Sambuco, Valloriate, Vinadio, Chiusa Pesio, Entracque, Limone Piemonte, Roaschia, Robilante, Roccavione, Valdieri, Vernante, Briaglia, Frabosa Soprana, Frabosa Sottana, Monasterolo Casotto, Monastero di Vasco, Montaldo Mondovì, Pamparato, Roburent, Roccaforte Mondovì, S. Michele Mondovì, Torre Mondovì, Vicoforte Alto, Bagnasco, Battifollo, Briga Alta, Caprauna, Castelnuovo Ceva, Garessio, Lisio, Mombasiglio, Montezemolo, Nucetto, Ormea, Perlo, Priero, Priola, Sale S. Giovanni, Scagnello, Viola og dele af følgende områder, der er klassificeret som bjergområder i lov nr. 991 af 25. juli 1952 og de efterfølgende ændringer: Barge, Bagnolo Piemonte, Envie, Revello, Costigliole Saluzzo, Verzuolo, Busca, Caraglio, Borgo S. Dalmazzo, Boves, Peveragno, Villanova Mondovì, Ceva, Lesegno, Pianfei og Magliano Alpi, for den del, der støder op mod kommunen Ormea«.

Denne erstattes af følgende ordlyd:

"Mælkeproduktionen og ostefremstillingen samt modningsområdet omfatter hele Cuneoprovinsen samt kommunen Villafranca Piemonte, der er beliggende i provinsen Torino. »Bra Tenero d’Alpeggio« og »Bra Duro d’Alpeggio« er oste, der er fremstillet af forarbejdet mælk fra køer, der græsser på alpegræsgange i migrationsperioden fra den 1. juni til den 15. oktober. Som supplement til græsningen kan køerne få fodertilskud på op til 10 % af tørstoffet i deres daglige foder. På bedrifter i bjergområder er »Bra Tenero d’Alpeggio« og »Bra Duro d’Alpeggio« oste, der fremstilles af forarbejdet mælk fra dyr, der græsser på græsmarker i mere end 900 meters højde i overensstemmelse med ovennævnte krav for datoer og foder.

Ændringen er begrundet i behovet for at bringe »Bra Tenero d’Alpeggio« og »Bra Duro d’Alpeggio« i overensstemmelse med lovgivningen i Piemonte-regionen vedrørende denne type produkt, idet ensartede bestemmelser om anvendelsen af betegnelsen »d’Alpeggio« er blevet vedtaget for hele regionen.

ENHEDSDOKUMENT

»Bra«

EU-nr.: PDO-IT-0002-AM03 – 7. september 2020

BOB (X)BGB ( )

1. Betegnelse (på BOB eller BGB)

»Bra«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype (jf. bilag XI)

Kategori 1.3: Oste

3.2. Beskrivelse af produktet med betegnelsen i punkt 1

Beskrivelse: »Bra« er en fed eller halvfed ost med presset masse fremstillet af komælk. »Bra d’Alpeggio« og »Bra Duro« kan eventuelt være fremstillet af delvis skummet mælk. Der kan eventuelt tilføjes op til 20 % fåremælk og/eller gedemælk.

Det færdige produkt skal have følgende kendetegn:

Form: cylindrisk med flade sider.

Mål: en diameter på 30-40 cm, let buede sider på 6-10 cm med forskelle i opadgående eller nedadgående retning for de to kendetegn afhængig af de tekniske produktionsmetoder.

Vægt: fra 6 til 9 kg.

Mål og vægt svarer til ostens værdier efter minimumsmodningsperioden.

Skorpe: ikkespiselig, lysegrå, elastisk, glat og regelmæssig for »Bra Tenero«

Skorpe: fast, hård, mørk beige farve, kan oliebehandles med spiseolier for at forhindre mugdannelse for »Bra Duro«

Ostemassens struktur: ret fast og elastisk med kun få små huller for »Bra Tenero« med kun få små huller for »Bra Duro«.

Ostemassens farve: hvid eller elfenbensfarvet for »Bra Tenero« let strågul til okkerfarvet for »Bra Duro«. Der forekommer nogle gange fin naturlig skimmel lige under skorpen i begge ostetyper.

Smag: behagelig aromatisk, mellemfyldig for »Bra Tenero«, fyldig for »Bra Duro«.

Fedtindhold i tørstof: mindst 32 %.

3.3. Foder (kun for animalske produkter) og råvarer (kun for forarbejdede produkter)

De fleste malkedyrs (køer, evt. får og geder) basisfoder skal bestå af grøntfoder og/eller konserveret foder eller fodergræs suppleret med passende foderstoffer. Over 50 vægtprocent af malkekvægets foderration skal komme fra produktionsområderne.

Komælk eventuelt suppleret med små mængder (højst 20 %) fåremælk og/eller gedemælk, som kan være delvist skummet for »Bra Duro«. Der anvendes delvist skummet mælk både til »Bra Tenero di Alpeggio« og »Bra Duro di Alpeggio«.

Koagulering finder sted ved en temperatur på mellem 27 og 38 °C. Hvis der anvendes osteløbe af animalsk oprindelse, skal den indeholde mindst 80 % chymosin. Det er tilladt at anvende ikkeanimalske koaguleringsmidler.

»Bra Tenero d’Alpeggio« og »Bra Duro d’Alpeggio« er oste, der er fremstillet af forarbejdet mælk fra køer, der græsser på alpegræsgange i migrationsperioden fra den 1. juni til den 15. oktober. Som supplement til græsningen kan køerne få fodertilskud på op til 10 % af tørstoffet i deres daglige foder. På bedrifter i bjergområder er »Bra Tenero d’Alpeggio« og »Bra Duro d’Alpeggio« oste, der fremstilles af forarbejdet mælk fra dyr, der græsser på græsmarker i mere end 900 meters højde i overensstemmelse med ovennævnte krav for datoer og foder.

3.4. Specifikke etaper af produktionen, som skal finde sted i det afgrænsede geografiske område

De dyr, hvis mælk indgår i fremstillingen af osten »Bra«, skal være opdrættet i det afgrænsede geografiske område.

Mælken skal produceres, og osten skal forarbejdes og modnes i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Efter formningen af osten, sættes der et bånd på for at mærke den med oprindelsesmærket. Dette består af det stiliserede bogstav »B«, typen »duro« eller »tenero« og registreringsnummeret bestående af en forkortelse af provinsens kendingsmærke og et tal med to cifre.

Overensstemmelsesmærket forekommer på en rund papiretiket med en diameter på 20-28 cm, der er sat fast på en strågul bund for den normale fremstilling og grøn for fremstillingen af »alpeggio«, og et mærke trykt på kanten.

Overensstemmelsesmærket består af en papiretiket med betegnelsen »Bra Tenero« eller »Bra Duro«, »Bra Tenero d’Alpeggio« eller »Bra Duro d’Alpeggio«, og det karakteristiske logo, der viser en lille mand med moustache og iført en hat, som holder osten, hvoraf der allerede er skåret et stykke.

Logoet for osten med den beskyttede oprindelsesbetegnelse »Bra« er rødt for »Bra«, »Bra Tenero« og »Bra Tenero d’Alpeggio« og brunt for »Bra Duro« og »Bra Duro d’Alpeggio«. EU-logoet skal optræde ved siden af dette logo.

Det er kun efter en sådan mærkning og etikettering, at produktet kan markedsføres med den beskyttede oprindelsesbetegnelse »Bra«.

Papiretiketten kan påsættes med spiselig lim. Det samme logo skal forefindes på osten, der sælges i portioner.

Derfor findes følgende mulige varianter af logoet:

Osten kan sælges både hel og i stykker, skåret ud til salg eller færdigpakket. »Bra Duro« kan også være færdigpakket i revet form. I disse tilfælde kan logoerne gengives i sort/hvid. Udskæringen, færdigpakningen og rivningen kan desuden foregå uden for det geografiske produktionsområde.

4. Kort angivelse af det geografiske områdes afgrænsning

Mælkeproduktionen og ostefremstillingen samt modningsområdet omfatter hele Cuneoprovinsen samt kommunen Villafranca Piemonte, der er beliggende i provinsen Torino.

5. Tilknytning til det geografiske område

Det geografiske produktionsområde, som ligger mellem de maritime Alper og de cottiske Alper, der omkranser Cuneoprovinsen fra syd til vest, over for de høje bakker i Langa og Roero i øst, er kendetegnet ved en stor produktion af foder, adgang til rigelige mængder mælk og klimaforhold, som er særlig gunstige for ernæring og opdræt af malkekvægracer. De opdrættede dyr og de dyrkede foderafgrøder har gode forhold, idet der næsten ingen tåge er om vinteren og fugt om sommeren. Cuneoprovinsen er desuden kendetegnet ved koldere og mere tørre vintre og af ret kølige somre sammenlignet med de mere østlige områder af Posletten. Disse miljøfaktorer har skabt de fordelagtige betingelser for fremstillingen af osten »Bra« i produktionsområdet.

Vinden fra bjergene i området, der blæser i forskellige retninger om morgenen og om aftenen, skaber gode betingelser for ostens modning med lav luftfugtighed.

Området, der er beliggende på skråningerne af Alperne og bakkerne, er et frugtbart plateau, som Pofloden og Tanarofloden og mange bifloder, der danner en vifte, løber igennem.

»Bra«, der er en ost med presset masse, som både er blød (»Tenero«) og hård (»Duro«), udgør en vigtig del af kosten og traditionerne hos dem, der fremstiller den og forbruger den. På trods af dens alpeoprindelse har osten i mere end et århundrede været kendt på sletterne for dens høje ernæringsmæssig og kulturelle værdi takket være bjergbøndernes ostefremstillingsekspertise. Disse bjergbønder kom ned til dalene i slutningen af sommeren. Forarbejdningen, formningen og presningen af massen spiller en særligt vigtig rolle i fremstillingen.

Osten kendes på sin skorpe, der er lysegrå og elastisk for »Bra Tenero« og brun, fast og nogle gange oliebehandlet for »Bra Duro«. Ved udskæringen afgiver osten en særlig aroma. »Bra Tenero« har en fin og indbydende aroma sammen med en særlig mild smag, mens »Bra Duro« har en mere fyldig og stærk aroma med anstrøg af sukker og salt. Den anvendes i salater og ovnretter, som fremhæver denne særlige egenskab. Reven »Bra Duro« har mange anvendelser i køkkenet.

Osten er kendt for sine særlige egenskaber takket være samspillet mellem jordbunds- og klimaforhold og visse aspekter af fremstillingen. Gennem århundreder er der blevet etableret en enestående lokal mikroflora, der får ostens særlige egenskaber frem under modningen, hvilket gør »Bra« unik og genkendelig blandt pressede oste.

Osten »Bra« er en vigtig del af Cuneoprovinsens historie og kultur. Byen Bra, der har givet navn til osten, er det vigtigste historiske marked for produktet. Osten har gennem tiden bevaret sin karakteristiske aroma og smag. Disse produktegenskaber hidrører fra det geografiske produktionsområde, hvor osten blev fremstillet, og traditionen blev videregivet. Desuden er både den bløde ost og den hårde ost resultatet af osteproducenternes evne til at frembringe den karakteristiske smag afhængig af hvilke teknikker og modningstider der anvendes, dog baseret på en lignende metode. Ostemassen er kompakt, men aldrig tør, og kan rives.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til hjemmesiden for ministeriet for landbrug, fødevarer og skovbrug (www.politicheagricole.it), klikke på »Qualità« (øverst til højre på skærmen), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all’esame dell’UE«.

(1) EUT L 343 af 14.12.2012, s. 1.